DOI: 10.14457/tu.the.2022.1299
title: การศึกษาแนวทางการพัฒนาระบบบริหารคนเก่งของนักวิเทศสัมพันธ์ สำนักงานการต่างประเทศ สำนักปลัดกรุงเทพมหานคร

description: การวิจัยเรื่อง “การศึกษาแนวทางการพัฒนาระบบบริหารคนเก่งของนักวิเทศสัมพันธ์ สำนักงานการต่างประเทศ สำนักปลัดกรุงเทพมหานคร” มีวัตถุประสงค์ 1) เพื่อทำความเข้าใจถึงความต้องการในการพัฒนาศักยภาพของนักวิเทศสัมพันธ์ สำนักงานการต่างประเทศ สำนักปลัดกรุงเทพมหานคร 2) เพื่อศึกษาแนวทางการพัฒนาระบบบริหารคนเก่งของนักวิเทศสัมพันธ์ สำนักงานการต่างประเทศ สำนักปลัดกรุงเทพมหานคร และ 3) เพื่อนำผลการศึกษาที่ได้มาใช้เป็นแนวทางในการพัฒนาระบบบริหารคนเก่งของนักวิเทศสัมพันธ์ สำนักงานการต่างประเทศ สำนักปลัดกรุงเทพมหานคร ให้มีประสิทธิภาพมากยิ่งขึ้น ซึ่งมีเนื้อหาครอบคลุมถึงแนวคิดการบริหารจัดการคนเก่งในแง่ของการสรรหาและระบุคนเก่ง การพัฒนาคนเก่ง และการรักษาคนเก่ง โดยการนำทฤษฎีสองปัจจัยมาช่วยศึกษาในเรื่องของการจูงใจและรักษาให้นักวิเทศสัมพันธ์ยังคงอยู่ในองค์กรต่อไป รวมถึงจัดทำข้อเสนอแนะเพื่อเป็นแนวทางในการพัฒนาระบบบริหารคนเก่งของนักวิเทศสัมพันธ์ สำนักงานการต่างประเทศให้มีประสิทธิภาพมากขึ้นต่อไปการศึกษาวิจัยครั้งนี้เป็นการวิจัยเชิงคุณภาพ (Qualitative Research) โดยทำการศึกษาจากเอกสาร (Documentary Research) การสัมภาษณ์เชิงลึก (In-depth Interview) สำหรับผู้บังคับบัญชาของสำนักงานการต่างประเทศ สำนักปลัดกรุงเทพมหานคร ในระดับอำนวยการสูง ระดับอำนวยการต้น และระดับชำนาญการพิเศษ ซึ่งเป็นกลุ่มผู้ให้ข้อมูลเชิงลึกของหน่วยงาน (Key Informants) จำนวน 5 ราย และการสัมภาษณ์กลุ่ม (Group Interview) สำหรับผู้ปฏิบัติงานที่เป็นนักวิเทศสัมพันธ์ในสำนักงานการต่างประเทศ สำนักปลัดกรุงเทพมหานคร จำนวน 10 ราย โดยแบ่งประเด็นการศึกษาออกเป็น 4 ประเด็น ได้แก่ 1) การบริหารจัดการคนเก่ง 2) การสรรหาและระบุคนเก่ง 3) การพัฒนาคนเก่ง และ 4) การรักษาคนเก่ง ซึ่งผลการศึกษาวิจัยพบว่า การมีระบบบริหารคนเก่ง (Talent Management) เป็นสิ่งสำคัญที่จะสามารถช่วยให้หน่วยงานมีประสิทธิภาพการดำเนินงานและการขับเคลื่อนภารกิจไปสู่ผลสำเร็จได้มากยิ่งขึ้น โดยจากการสัมภาษณ์กลุ่มเป้าหมายให้ความเห็นตรงกันว่า การมีระบบบริหารคนเก่งมีความจำเป็นและต้องการให้มีระบบดังกล่าวในสำนักงานการต่างประเทศ เพื่อช่วยขับเคลื่อนภารกิจทั้งในด้านงานประจำและงานเชิงนโยบายหรือยุทธศาสตร์ที่มีเป็นจำนวนมากให้มีประสิทธิภาพยิ่งขึ้น นอกจากนี้ ด้วยความที่สำนักงานการต่างประเทศมีจำนวนบุคลากรไม่มากนัก จึงอาจเป็นต้นแบบหรือนำร่องในการมีระบบบริหารคนเก่งภายในได้ ซึ่งในการสรรหาคัดเลือกและระบุคนเก่งภายในสำนักงานการต่างประเทศ โดยใช้การจำแนกคน 9 ประเภท (Talent 9 Box) จากการประเมินผลการปฏิบัติงานปัจจุบัน (Performance) เทียบกับการประเมินศักยภาพในอนาคต (Potential) เป็นรายบุคคล พบว่า มีนักวิเทศสัมพันธ์ที่อยู่ในกลุ่มที่มีความพร้อมสำหรับตำแหน่งในอนาคต (Prepare for Future Role) จำนวนทั้งสิ้น 7 คน สำหรับการพัฒนาศักยภาพคนเก่งจำเป็นที่จะต้องได้รับการพัฒนาทั้งในด้าน Hard Skill และ Soft Skill ซึ่งสามารถดำเนินการได้หลายวิธี ทั้งนี้ ควรจะมีการจัดทำแนวทางหรือแผนพัฒนาทักษะและความรู้ของบุคลากรเป็นรายบุคคล ในส่วนของการรักษาคนเก่งให้ยังคงอยู่กับหน่วยงานต่อไป สำนักงานการต่างประเทศอาจพิจารณาเรื่องปัจจัยจูงใจ ดึงดูด หรือกระตุ้น ทั้งในรูปแบบที่เป็นตัวเงินและไม่ใช่ตัวเงิน ซึ่งเป็นสิ่งสำคัญที่มีผลต่อความพึงพอใจและประสิทธิภาพในการปฏิบัติงาน รวมทั้งการคงอยู่ในระบบของกลุ่มคนเก่งเป็นอย่างมาก อย่างไรก็ตาม ในการบริหารจัดการระบบดังกล่าวภายใต้การดำเนินการภายในของสำนักงานการต่างประเทศเพียงหน่วยงานเดียวอาจไม่เพียงพอและมีข้อจำกัดในหลายเรื่องซึ่งทำให้ในภาพรวมแล้วการมีระบบบริหารคนเก่งไม่สามารถดำเนินการได้อย่างมีประสิทธิภาพและยั่งยืน จึงจำเป็นจะต้องมีการบูรณาการร่วมกับหน่วยงานหลักของกรุงเทพมหานครที่รับผิดชอบเรื่องการบริหารทรัพยากรบุคคล เพื่อผลักดันให้เกิดระบบการบริหารทรัพยากรบุคคลในด้านอื่น ๆ ที่รองรับระบบบริหารจัดการคนเก่งอย่างเป็นเอกภาพ มีแนวปฏิบัติเป็นที่ยอมรับไปในทิศทางเดียวกัน และมีประสิทธิภาพอย่างจริงจัง นอกจากนี้ การดำเนินการต่าง ๆ จะต้องคำนึงถึงกลุ่มผู้ปฏิบัติงานโดยทั่วไปที่ไม่ใช่กลุ่มคนเก่ง (Talents) และต้องมีข้อตกลงหรือเงื่อนไขที่เป็นที่ยอมรับของทุกฝ่ายเพื่อไม่ให้เกิดความขัดแย้งในอนาคต